Snø skaper trafikkproblemer i fjellet i nord
Mandag startet med vintervær og snø mange steder i Nordland og Troms. Dermed ble det glatt, og folk bes om å kjøre forsiktig. – Absolutt, folk må være varsomme. Man må regne med sludd i lavlandet, noe som kan gjøre veiene sleipe på morgenen, sier vakthavende meteorolog Lillian Bergheim hos Storm til Avisa Nordland. Mandag, tirsdag og onsdag i Nordland vil ifølge Bergheim være preget av bygevær og kald nordavind. – Snøgrensen ligger fort på mellom 300 og 600 meter. Det er dessverre ikke siste gangen det kommer til å snø. Fram til temperaturen begynner å stige, vil det nok snø på natten, sier hun. Også i Harstad har det snødd i dag. Lisa Skaar Næss som bor i byen, forteller til VG at hun ikke kan annet enn å le av værsituasjonen. – Jeg synes jo det er veldig leit, men jeg kan ikke annet enn å le av det. Heldigvis har jeg bestilt meg «klimaflyktning»-tur sørover til helgen, forteller Næss. Videre sier hun at det nå er mellom 2 og 5 plussgrader i byen, men håper det det blir en super sensommer i nord. – Hvis ikke er det bare å finne frem skiene og tyvtrene på årets sesong, avslutter Skaar. Torsdag ser det derimot ut til å snu, og fram mot helgen vil det bli en bedring. Fredag til søndag vil det bli stort sett opphold med en god del sol og varmere temperaturer. – Man får holde ut, det blir bedring. Det blir kanskje ikke kjempevarmt, men dersom man er heldig så kan det kanskje bli opp mot 12 til 15 grader i Bodø på søndag, sier hun. På østlandet derimot var det varmerekord i går, søndag. Drammen og Vestfossen stakk av med seieren, med sine 32,9 grader.
Vintervær skaper vanskelige kjøreforhold på flere fjelloverganger i Nordland og Troms. Mens østlandet bader i sol varsler meteorologene mer snø nordpå.